Imtella' Ottubru 3, 2021 - Aġġornata 3 Ta' Ottubru, 2021 7:21pm Rapport: Tony Dimech Fil-jum dedikat lill-uffiċjali korrettivi l-Arċisqof Charles J. Scicluna ħeġġiġhom biex fil-Faċilità Korrettiva ta' Kordin joħolqu t-tama fil-priġunieri u jkunu strumentali biex din ma ssirx università tal-kriminalità u tal-ħażen. L-Arċisqof kien qed iqaddes quddiesa fil-Katidral tal-Imdina li għaliha attendew, fost oħrajn, il-President George Vella, il-Prim Imħallef Mark Chetcuti, il-Ministru Byron Camilleri, is-Shadow Minister Beppe Fenech Adami u d-Direttur tal-Ħabs Alex Dalli. L-Arcisqof Charles Scicluna qal li l-Faċilità Korrettiva ta' Kordin ma għandhiex tkun post ta' ħażen iżda għandha toħloq tama permezz ta' ħarsa ta' imħabba li tingħata lil kull priġunier. "Minflok faċilità korrettiva tkun faċilità ta' kriminalità … università tal-ħażen … Allaħares l-ambjent li tridu tieħdu ħsiebu intom isir villaġġ ta' kriminalità … fejn id-droga ssibha iżjed faċli milli ssibha barra … fejn kulħadd għandu l-arma preferita tiegħu". L-Arcisqof Scicluna qal li l-persuni li żbaljaw diġà jkunu tilfu l-libertà u l-intimità allura diġà jkunu qed isofru. Huwa ħeġġeġ lill-ufficjali korrettivi, anke fl-ambjent vjolenti li jgħixu fih, iżommu d-dixxiplina permezz ta' ħarsa ta' imħabba. L-Arċisqof Scicluna fakkarhom li għandhom iħarsu lejn il-priġunier bħallikieku persuna li tiġi minnhom. Huwa qal li l-uffiċjali korrettivi għandhom ikollhom ħafna ħniena u mogħdrija billi jitgħallmu jikkontollaw lilhom infushom anke f'din is-sitwazzjoni diffiċli ħalli l-priġunieri ma jitilfux it-tama. L-Arċisqof sostna li tkun disfatta kbira għas-soċjetà jekk din toħloq ġenerazzjoni ta' persuni rrabjati u vjolenti fil-Faċilità Korrettiva ta' Kordin. "Is-soċjetà li tipprova tagħmel ġustizzja tagħmel ħsara lilha nnifisha billi toħloq, forsi mingħajr ma trid, ġenerazzjoni ta' nies b'rabja, frustrazzjoni, mibgħeda u nuqqas ta' tama … dak ikun id-disfatta tas-soċjetà tagħna". L-Arċisqof wera l-apprezzament tiegħu għax-xogħol diffiċli li daħlu għalih b'qalbhom kollha l-uffiċjali korrettivi għall-ġid tas-soċjetà iżda fakkarhom li x-xogħol tagħhom verament irid ikun wieħed korrettiv waqt li tkun qed tinżamm id-dixxiplina. "Il-faċilità korrettiva trid tkun ambjent ta' dixxiplina, ta' serjetà imma ambjent fejn min huwa mċaħħad mil-libertà, mill-faċilità li jagħmel dak li jixtieq u dak li jrid u wkoll imċaħħad mill-intimità kif tippermetti l-liġi u r-regoli tal-faċilità korrettiva almenu jkun jaf li f'dan l-ambjent huwa maħbub". Għall-quddiesa li saret fil-Katidral tal-Imdina fil-ġurnata ddedikata lill-uffiċjali korrettivi kien hemm preżenti l-President George Vella flimkien mas-Sinjura tiegħu, membri parlamentari u dinjitarji oħra flimkien ma' numru ta' uffiċjali korrettivi mmexxija mill-Kap Eżekuttiv tal-Faċilità.